A Bizottság 474/2002/EK rendelete
(2002. március 15.)
az 1452/2001/EK, az 1453/2001/EK és az 1454/2001/EK tanácsi rendelettel bevezetett, a legkülső régiók ellátására vonatkozó egyedi intézkedések részletes végrehajtási szabályainak megállapításáról szóló 20/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes mezőgazdasági termékek tekintetében egyedi intézkedések bevezetéséről Franciaország tengerentúli megyéinek javára és a 72/462/EGK irányelv módosításáról, valamint az 525/77/EGK és 3763/91/EGK (Poseidom) rendeletek hatályon kívül helyezéséről szóló, 2001. június 28-i 1452/2001/EK tanácsi rendeletre [1] és különösen annak 22. cikkére,
tekintettel az egyes mezőgazdasági termékek tekintetében egyedi intézkedések bevezetéséről az Azori-szigetek és Madeira javára és az 1600/92/EGK rendelet (Poseima) hatályon kívül helyezéséről szóló, 2001. június 28-i 1453/2001/EK tanácsi rendeletre [2] és különösen annak 34. cikkére,
mivel:
(1) Technikai okokból és annak érdekében, hogy az Azori-szigetek és Madeira tekintetében az ellátásra vonatkozó egyedi intézkedéseket megfelelően ellenőrizni lehessen a 2002. június 30-án lejáró átmeneti időszak során, a portugál hatóságok azt kérték, hogy az engedélykérelmek benyújtására és azok érvényességi idejére különleges rendelkezések vonatkozzanak. Ezt a kérést teljesíteni kell, és az engedélykérelmek benyújtását minden hónap első öt munkanapjára kell korlátozni, valamint az engedélyek érvényességi idejének a kiadást követő második hónap végén kell lejárnia. Ezeket az új rendelkezéseket 2002. április 1-jétől kell alkalmazni.
(2) A 20/2002/EK bizottsági rendelet [3] 30. cikke (2) bekezdésének második francia bekezdésében egy lényegi hiba található. E hiba következtében Franciaország tengerentúli megyéiben, az Azori-szigeteken és Madeirán a 2002. január 1-jétől június 30-ig engedélyezett átmeneti időszakban nehézségek merülhetnek fel az ellátásra vonatkozó egyedi intézkedések végrehajtása során. Ezt a hibát ki kell javítani annak érdekében, hogy az engedélyek kiállítását az átmeneti időszak alatt megfelelően folytatni lehessen.
(3) Az e rendeletben előírt rendelkezések összhangban vannak valamennyi érintett irányítóbizottság véleményével,
ELFOGADTA EZT A RENDELETET:
1. cikk
A 20/2002/EK rendelet a következőképpen módosul:
1. A 29. cikk a következő bekezdéssel egészül ki:
"(3) 2002. június 30-ig az Azori-szigeteken és Madeirán a következő rendelkezéseket kell alkalmazni:
a) az engedélykérelmet minden hónap első öt munkanapján kell benyújtani, és az engedélyt az ezt következő öt munkanapon belül adják ki;
b) az engedély a kiadást követő két hónapig érvényes."
2. A 30. cikk (2) bekezdésének második francia bekezdése helyébe a következő rendelkezés lép:
"- a 4., 5., 7. és 9. cikket, a 10. cikk (1) bekezdését, valamint a 11., 13., 14., 15., 26. és 27. cikket Franciaország tengerentúli megyéiben, az Azori-szigeteken és Madeirán 2002. július 1-jéig nem kell alkalmazni."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Az 1. cikk (1) bekezdését 2002. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. március 15-én.